# Sant Julià de Vallfogona

Sant Julià de Vallfogona és una església romànica del municipi de Vallfogona de Ripollès, a la comarca catalana del Ripollès. És una obra inclosa en l'Inventari del Patrimoni Arquitectònic de Catalunya.

## Descripció

És a l'extrem llevant del poble de Vallfogona, sota la carretera de Ripoll a Olot. És un temple d'una sola nau, amb planta dividida en dues parts, de diferent amplada, que corresponen a la part romànica a l'atri, i barroca al presbiteri. Té adossades entre els contraforts d'aquesta última època, capelles laterals. El presbiteri és realçat amb escales del nivell de la resta de la nau, i té un baldaquí. Aquesta part de l'església és amb volta decorada en colors vius, segons el gust del barroc popular de l'època però de poc interès. Les pilastres sobre les quals recolzen els arcs torals de la part romànica, són més estretes a la base que a l'arrencament dels mateixos arcs. La porta d'accés del segle xii té arquivoltes en degradació amb pinyes esculpides, i els arcs descansen sobre capitells i columnes molt deteriorats. La façana conserva esgrafiats de principi del segle xix i és rematada a la part central per un pesant campanar, a la dreta de la façana hi ha una torre de defensa, a través de la qual s'accedeix al campanar. Segons un testimoni de la primeria del segle xxi «Tot l'edifici està en estat ruïnós, tot i que la part romànica és la més ben conservada.»
El 2008 es va començar un estudi tècnic de la restauració per l'enginyer Miquel Llorens i Sulivera. El 2010 s'hi van execturar obres d'urgència per a reparar la coberta i evitar danys majors. D'ença s'han continuat obres i l'ajuntament espera fer-ne un dia un espai de cultura.

## Història

El lloc de Vallfogona es documenta per primera vegada l'any 900 en mants contractes de compravenda i donacions a favor del monestir de Sant Joan de les Abadesses. És precisament la seva abadessa Ranlo, que va manar construir el temple de sant Julià, consagrat el 23 d'abril de l'any 960 en presència del bisbe Ató de Vic. Posteriorment es reedifica al segle xii i ha subsistit fins als nostres dies. El segle xv la volta de la nau caigué per per un terratrèmol, i es reconstruí de nou en una forma una mica apuntada. El 1756 comencén les obres de la nova església, i s'enderroca la part romànica a mesura que avançava l'obra. No es va acabar del tot, i l'edifici va romandre tal com és avui. L'interior va ésser totalment decorat en l'estil de l'època, es va construir el cor i sobre la primitiva finestra romànica de la façana es va construir un ull de bou, tapant exteriorment aquesta finestra.

## Referències

* 1 2 Romànic Obert. «Sant Julià de Vallfogona». Romànic Obert, 2013. Arxivat de l'original el 21 de febrer 2014. [Consulta: 11 febrer 2014].
* ↑ Manuel Anglada i Bayés, Manuel; Pladevall i Font, Antoni; Cases i Loscos, Maria Lluïsa; Vigué i Viñas, Jordi. «Sant Julià de Vallfogona de Ripollès». A: Catalunya Romànica. Barcelona: Grup Enciclopèdia.
* 1 2 «Sant Julià de Vallfogona». Inventari del Patrimoni Arquitectònic. Direcció General del Patrimoni Cultural de la Generalitat de Catalunya. [Consulta: 19 gener 2016].
* ↑ «Dr. Miquel Llorens Sulivera». Universitat de Girona. [Consulta: 14 març 2025].
* ↑ «Rehabiliten l'església de Sant Julià». Diari de Girona, 27-11-2010.
* ↑ «La rehabilitació de l’església de Sant Julià a Vallfogona de Ripollès segueix el seu curs» (vídeo) (en catalan). El Ripollès Digital, 30-10-2021. [Consulta: 14 març 2025].
* ↑ Robles, Joan Manuel «Consoliden un dels arcs de Sant Julià de Vallfogona per permetre-hi un accés segur». Ripollès Digital, 07-05-2021.

## Enllaços externs

* «La rehabilitació de l'església de Sant Julià a Vallfogona de Ripollès segueix el seu curs» (vídeo). El Ripollès Digital, 30-10-2021. [Consulta: 14 març 2025].
* «Continuen els treballs de rehabilitació de l'església de Sant Julià de Vallfogona» (vídeo). El Ripollès Digital, 08-05-2021. [Consulta: 2025-2020].